《送临江时教授秩满还婺兼寄巩戴》
宋代·韩淲

岂无戴在伯，亦有巩仲至。两贤夙所尚，离怀想憔悴。

吁嗟同窗录，英彦非一二。或富于词章，或穷于道义。

因君肯相过，重之写吾记。浮杨清江柁，乃泊高溪地。

停桡倚薰风，班荆坐萧寺。匆匆复何言，但念宿昔事。

金华紫崔嵬，少小得嬉戏。星回三十载，前哲日凋坠。

传闻筑新祠，翻覆堪涕泗。只今台阁尊，源流庶可嗣。

君之内姻亲，伯长最风谊。还乡一杯酒，多谢熟致意。

朝廷已更化，贤者必征汇。速下七里滩，得时须得位。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。